Preşedinţia a publicat, joi, o declaraţie a preşedintelui Traian Băsescu "cu privire la declaraţiile preşedintelui Federaţiei Ruse, domnul Vladimir Putin, din data de 17 aprilie a.c".

"Preşedintele României, domnul Traian Băsescu, constată că în ultima perioadă au apărut o serie de luări de poziţie care încalcă principiile dreptului internaţional şi fundamentele sistemului de securitate în Europa. Punerea în discuţie a frontierelor recunoscute internaţional este inadmisibilă şi afectează direct pacea şi stabilitatea la nivel regional. Mişcările revizioniste generate artificial din exterior reprezintă ameninţări directe la adresa suveranităţii şi integrităţii teritoriale a statelor şi nu pot fi soluţii pentru apărarea drepturilor persoanelor aparţinând minorităţilor naţionale. Repunerea în discuţie a organizării statale şi impunerea de modele federale şi autonomiste prin angajarea persoanelor aparţinând minorităţilor naţionale în acţiuni subversive la adresa statului ai cărui cetăţeni sunt constituie un amestec direct în treburile interne ale statelor suverane", se arată în declaraţia lui Băsescu/

În mesaj se precizează că România este gata să sprijine găsirea unor soluţii adecvate la solicitarea Republicii Moldova pentru a asigura libera circulaţie a persoanelor, mărfurilor şi serviciilor în condiţiile legii şi ale normelor europene, pentru cetăţenii şi companiile din regiunea separatistă nistreană.

"România susţine consecvent principiile dreptului internaţional şi consideră că valorile democratice şi standardele europene de protejare a drepturilor minorităţilor naţionale oferă cadrul adecvat soluţionării preocupărilor de securitate din regiune. Preşedintele României, domnul Traian Băsescu, solicită Federaţiei Ruse să revină în cadrul angajamentelor asumate în instituţiile internaţionale şi să contribuie la stabilizarea situaţiei din regiune", se mai arată în declaraţie.

Preşedintele Vladimir Putin a declarat, joi, că "locuitorii din regiunea transnistreană ar trebui să aibă dreptul să-şi decidă propria soartă". Preşedintele Vladimir Putin a fost informat în legătură cu solicitarea Tiraspolului privind recunoaşterea independenţei Transnistriei, însă nu a fost fixat un termen pentru analizarea acestei cereri, a declarat purtătorul de cuvânt al Kremlinului, Dmitri Peskov.

Putin a cerut, joi, Republicii Moldova şi Ucrainei să ridice imediat blocada impusă Transnistriei, relatează Interfax, în pagina electronică. Putin a propus, de asemenea, în cadrul sesiunii sale televizate de întrebări şi răspunsuri, intensificarea dialogului privind viitorul Transnistriei, relatează Itar-Tass, în pagina electronică. "Este o problemă serioasă - Transnistria. Acolo locuiesc mulţi cetăţeni ruşi, care sunt pentru Rusia. Oamenii au propria viziune faţă de viitor. Trebuie să avem un dialog cu R.Moldova şi Ucraina", a declarat preşedintele rus, citat de portalul Unimedia.

El consideră că locuitorii din Transnistria trebuie să îşi decidă singuri viitorul, adăugând că Rusia va continua dialogul cu Republica Moldova şi Ucraina în cadrul formatului 5+2. "Trebuie să intensificăm formula 5+2. Trebuie urgent să scoatem blocada R.Moldova şi Ucrainei. Cetăţenii care locuiesc în Transnistria trebuie să decidă singuri ce vor", a precizat Putin, citat de portalul moldovean.

România va susţine până la capăt integritatea teritorială a Republicii Moldova, a declarat, miercuri, preşedintele Traian Băsescu, la întâlnirea pe care a avut-o, la Palatul Cotroceni, cu elevi ai Liceului cu predare în limbă română "Lucian Blaga" din Tiraspol.

Preşedintele Traian Băsescu a declarat, marţi, că este îngrijorat pentru Transnistria, arătând că, dacă Vladimir Putin va decide să revină până la gurile Dunării, Transnistria va fi "pierdută", va avea statut de parte a Federaţiei Ruse.

"Îmi este teamă şi o spun fără reţinere, deşi e riscant, sunt îngrijorat de Trasnistria, nu neapărat de toată Moldova", a spus, la Digi 24, Traian Băsescu. El a arătat că nu face o propagandă antirusească, dar presupune acest lucru pentru că Rusia a devenit impredictibilă.